Finn Gundelach
Finn Gundelach, 1925-1981, dansk diplomat og embedsmand, EF-kommissær 1973-81. Han blev cand.oecon. i 1951 og samme år ansat i Udenrigsministeriet. Han repræsenterede Danmark ved FN's Europakontor 1955-59 og var herefter ansat i handelsorganisationen GATT.
Her avancerede han i 1965 til vicegeneraldirektør og spillede en betydningsfuld rolle i den såkaldte Kennedyrunde 1963-67. Da han i 1967 forlod GATT, udnævntes han til Danmarks EF-ambassadør.
Finn Gundelach indtog en nøgleposition i forhandlingerne 1970-71 om dansk medlemskab, og efter Danmarks optagelse i 1973 blev han kommissær for det indre marked. Fra 1977 var han kommissær for landbrug og fiskeri og Kommissionens vicepræsident.
Den partipolitisk uafhængige Gundelach var en varm tilhænger af europæisk integration uden dog at tilslutte sig 1970'ernes vidtløftige unionsplaner.